Z A P I S N I K

sa XXXIV. sjednice Gradskog vijeća Grada Staroga Grada održane dana 13. kolovoza 2020. godine u Gradskoj vijećnici u Starome Gradu.

Započeto u 21:00 sat.

Konstatira se da su na današnju sjednicu Gradskog vijeća uredno pozvani vijećnici:

Teo Bratanić, Pero Fredotović, Toni Lučić Lavčević, Nikola Lupi, Mate Mijić, Ivica Moškatelo, Jure Moškatelo, Marija Novak, Perislav Petrić, Fani Plančić, Stjepko Račić, Tarita Radonić i Prosper Vlahović.

Poziv sa prijedlogom Dnevnog reda za XXXIV. sjednicu Gradskog vijeća Grada Staroga Grada, KLASA: 021-05/20-01/13, URBROJ: 2128/03-20-1 od 7. kolovoza 2020. godine prileži ovom Zapisniku.

Sjednici Vijeća nazočni su vijećnici:

Teo Bratanić, Pero Fredotović, Toni Lučić Lavčević, Nikola Lupi, Mate Mijić, Ivica Moškatelo, Jure Moškatelo, Marija Novak, Perislav Petrić, Fani Plančić, Stjepko Račić, Tarita Radonić i Prosper Vlahović

Odsutni: nitko

Sjednici su nazočni i

1. Antonio Škarpa – gradonačelnik,
2. Žaneta Roić – zamjenica gradonačelnika,
3. Mihaela Petrić – v.d. pročelnice – ujedno Izvjestiteljica i zapisničar (dalje u tekstu: Izvjestiteljica).

Sjednicu je otvorio i njome predsjeda Predsjednik Gradskog vijeća Grada Staroga Grada,

Teo Bratanić (dalje u tekstu: Predsjednik).

Na početku sjednicu predsjednik Gradskog vijeća poziva prisutne da minutom šutnje odaju počast nedavno preminulom akademiku Tonku Maroeviću.

Čitanjem imena i prezimena na sjednici nazočnih članova Gradskog vijeća Grada Staroga Grada utvrđen je kvorum.

Konstatirano je da kvorum tj. većinu potrebitu za pravovaljano održavanje sjednice i donošenje odluka, na početku XXXIV. sjednice Vijeća čini 13 (trinaest) nazočnih vijećnika, čime su ispunjeni zakonski (članak 36. stavak 1. i 2. Zakona o lokalnoj i područnoj (regionalnoj) samoupravi “NN“, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 -pročišćeni tekst, 123/17 i 98/19) i poslovnički (članak 67. i 68. Poslovnika Gradskog vijeća Grada Staroga Grada /“Službeni glasnik Grada Starog Grada“, broj: 12/09, 4/13, 5/13, 7/19 i 2/20 – dalje u tekstu: Poslovnik) uvjeti za pravovaljan rad i odlučivanje.

………..

Za današnju sjednicu Vijeća predložen je slijedeći

**Dnevni red:**

1. Usvajanje zapisnika sa XXXIII. sjednice Gradskog vijeća održane dana 31. srpnja 2020. godine,
2. V i j e ć n i č k a p i t a n j a,
3. Prijedlog Odluke o izmjenama Odluke o komunalnim djelatnostima na području Grada Staroga Grada,[[1]](#footnote-1)
4. Prijedlog Odluke o oslobađanju plaćanja komunalne naknade,
5. Prijedlog Odluke o izradi II. Izmjena i dopuna Urbanističkog plana uređenja izdvojenog građevinskog područja izvan naselja ugostiteljsko turističke namjene Široki rat, - izmjena Odluke[[2]](#footnote-2)
6. Prijedlog Plana aktivnog uključenja svih subjekata zaštite od požara Grada Staroga Grada za 2020. godinu,
7. Prijedlog Plana operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini na području Grada Staroga Grada,
8. Izvješće o radu Komunalno Stari Grad d.o.o., Stari Grad – IRDJU obrazac.

Predsjednik Gradskog vijeća stavlja prijedlog Dnevnog reda u cijelosti, na glasovanje.

Glasovanjem sa 13 (trinaest) glasova „za“ predloženi Dnevni red jednoglasno je usvojen.

……….

Prelazi se na rad po točkama:

Točka 1.

Vijećnicima je dostavljen zapisnik sa XXXIII. sjednice Gradskog vijeća održane dana 31. srpnja 2020. godine.

Vijećnik Prosper Vlahović navodi da je potrebno dopuniti izjavu na stranici 9., u dijelu otvaranja točke 6. Dnevnog reda.

Vijećnica Tarita Radonić navodi da je potrebno dopuniti izjavu na stranici 6., u dijelu točke 3. Vijećnička pitanja, odgovor Gradonačelnika pod točkom 4.2. u odnosu na izjavu vijećnice.

O zapisniku sa XXXIII. Sjednice Gradskog vijeća glasovati će se na idućoj sjednici nakon što stručne službe dopune zapisnik po prijedlozima vijećnika.

Točka 2.

Vijećnička pitanja

1. Mate Mijić

1.1. Upućuje pitanje Gradonačelniku u vezi zakupa poslovnog prostora Banj i ostalih poslovnih prostora. Jesu li zakupnici tražili smanjenje zakupnine uslijed trenutne situacije sa epidemijom?

Odgovor: Gradonačelnik

1.1. Gradonačelnik navodi da je obavljen razgovor sa zakupnicima te je dogovoreno smanjenje zakupnine poslovnih prostora za 50% svim zakupnicima koji nemaju evidentirana dugovanja prema Gradu Starome Gradu i gradskim tvrtkama. S obzirom na iznos umanjenja, donošenje odluke o smanjenju je u nadležnosti gradonačelnika.

2. Mate Mijić

2.1. Upućuje pitanje vezano za zgradu „Vinarije“ u Starome Gradu. Je li prostor iza zgrade u zakupu, s kime je potpisan ugovor i na koji iznos? Navodi da tvrtka Zani trans na tom prostoru drži kamione te pita je li sklopljen ugovor o zakupu. Također navodi da na istom prostoru stalno gore žarulje te je li taj trošak na račun Grada?

Odgovor: Gradonačelnik

2.1. Gradonačelnik navodi da je obavljen razgovor sa predstavnikom Zani trans te je prostor u vlasništvu Grada na kojem je isti držao kamione ispražnjen. Razgovaralo se i o mogućem zakupu tog dijela, ali Grad trenutno nije zainteresiran za davanje u zakup te će se o toj mogućnosti raspravljati nakon turističke sezone. Trenutno je na tom prostoru imovina u vlasništvu Grada donesena iz Doma Matije Ivanića koji se rekonstruira te imovina Komunalnog poduzeća. Što se tiče rasvjete, sa gradskog mjerila je prebačeno na mjerilo koje je u vlasništvu tvrtke Oštrc koji je vlasnik prostora gdje je bio Makro. Struja ide iz njihovog mjerila, i Grad nema struje u tom objektu.

Zani trans je imao ugovor sa tvrtkom Oštrc, a prije toga sa Dalmacijavino d.d. u stečaju. Kad je Grad preuzeo prostor, Dalmacijavino d.d. je raskinula ugovor sa Oštrcem te je ugovor između Zani transa i Oštrca postao nevažeći.

U fazi smo ishođenja uporabne dozvole, nakon toga promjena kulture u katastru jer još nije upisana zgrada, nakon čega ide izrada projektne dokumentacije za što imamo osigurana sredstva. Na narednoj sjednici bi trebalo raspravljati hoće li se davati u zakup navedeni prostor ili ne.

3. Prosper Vlahović

3.1. Upućuje pitanje Gradonačelniku je li obavljen razgovor u vezi pitanja vijećnika sa prethodnih sjednica Gradskog vijeća?

Odgovor: Gradonačelnik

3.1. Gradonačelnik navodi da su obavljeni razgovori. Rampa će biti postavljena na dijelu gdje se nalazi fiksni stup. Što se tiče postavljenog objekta od strane Helios Faros, Gradonačelnik navodi da se objekt ne nalazi na pomorskom dobru. Što se tiče uređenja okoliša, predstavnici Helios Faros su obećali sanirati i očistiti okoliš, za sada nema informacija je li isto obavljeno.

Vijećnik upozorava i na problem sa kombijem HP-a (op.a. Hrvatske pošte), gradonačelnik navodi da je stavljena rampa.

Na poseban upit vijećnika je li obavljen razgovor sa direktoricom Komunalno Stari Grad, Gradonačelnik navodi da je isti obavljen te da su neke probleme i sanirali u međuvremenu, ali ostaje još za vidjeti hoće li se ponavljati iste greške.

4. Prosper Vlahović

4.1. Vijećnik navodi da su u medijima natpisi o dolasku trajekta Faros koji će ploviti na relaciji Stari Grad – Split. Upućuje pitanje Gradonačelniku ima li novih saznanja u vezi dolaska navedenog trajekta?

Odgovor: Gradonačelnik

4.1. Gradonačelnik navodi da novi trajekt dolazi sutra (op.a. 14.08.2020.), međutim neće voziti glavnu liniju već mijenja trajekte „Marjan“ i „Juraj Dalmatinac“. Također će se sutra znati i trajanje putovanja. Smatra da nije adekvatan za glavnu liniju tijekom čitave godine te očekuje određenu reakciju ukoliko se pokaže da trajekt ne udovoljava uvjetima i potrebama građana. Za sada nema informaciju hoće li trajekt ploviti za vrijeme zime. Također sutra dolazi i predsjednik Uprave Jadrolinije te će se i s njim obaviti razgovor.

Gradonačelnik smatra da je i prihvatljiva opcija da navedeni trajekt mijenja trajekte na dodatnim linijama, ali nije pogodan za cijelu godinu.

5. Marija Novak

5.1. S obzirom na sve ozbiljniju situaciju po pitanju epidemioloških okolnosti, ne samo na državnoj razini, već i za područje otoka Hvara, vijećnicu zanima planira li se organizacija manifestacije u povodu proslave Dana Grada, a u odnosu na nove mjere i odluke koje je Stožer donio.

Odgovor: Gradonačelnik

5.1. Gradonačelnik navodi da je situacija u Starome Gradu povoljna čak i s obzirom na broj turista koji je zadovoljavajući. Navodi da ne će biti okupljanja na proslavi Grada, ograničava se broj ljudi na svečanoj sjednici te će ista biti zatvorena za javnost, obustaviti će se od primjene i odluka o produženju radnog vremena ugostiteljskih objekata.

Na dodatni upit vijećnice hoće li građani biti informirani o takvim mjerama i o činjenici da neće biti manifestacije na Dan Grada, Gradonačelnik navodi da se čekalo na razvoj situacije i donošenje novih odluka. U tijeku ljeta je bilo nekoliko manifestacija koje su organizirane u skladu s odlukama, a u dogovoru sa Stožerom civilne zaštite i policijom. Navodi da će sutra biti objavljena informacija o proslavi Dana Grada.

6. Ivica Moškatelo

6.1. Vijećnik upućuje pitanje kada će biti objavljena javna nabava za izgradnju dječjeg igrališta u Dolu?

Odgovor: Gradonačelnik

6.1. U ponedjeljak će biti objavljeno.

7. Teo Bratanić

7.1. Predsjednik navodi da mu je pristupila gđica. Bruna Prnjak koju je Grad predložio za mrtvozornika, a koji prijedlog je i usvojen. Ista mora godišnje obnavljati dozvolu za mrtvozornika. Navodi da je imenovana imala jedno mrtvozorstvo, a dr. Planjar i dr.Medić uredno rade mrtvozorstva i posjeduju knjige u koje se upisuju. U razgovoru sa županijskim odjelom utvrđeno je da Grad ima tri mrtvozornika. Predsjednik Vijeća navodi da postoji mogućnost da imenovana odustane od mrtvozorstva te da će Grad ponovno morati tražiti osobu koja će obnašati tu dužnost.

Odgovor: v.d. pročelnika

V.d. pročelnika navodi da Gradsko vijeće isključivo predlaže kandidata za mrtvozornika, a Županijska skupština imenuje iste na području svih jedinica lokalne samouprave. Navodi da je čudno što Županija ne zna da su bivši mrtvozornici podnijeli ostavke, a o tome se pričalo tri mjeseca prije imenovanja mrtvozornika za područje Grada Staroga Grada. Navodi da može obaviti razgovor sa kolegicom u županijskom odjelu. Također navodi, da liječnici opće prakse dolaze po pozivu obitelji za članove svoje obitelji, radi sigurnosti ili drugih razloga. U svakom slučaju, obaviti će se razgovor sa nadležnom službom i imenovanom osobom te vidjeti gdje je nastao problem.

…………

Predsjednik Gradskog vijeća obavještava prisutne da se o svim predloženim točkama Dnevnog reda raspravljalo na sjednici Odbora za statut, poslovnik i normativnu djelatnost te je donesen zaključak kojim se daje pozitivno mišljenje na prijedloge akata.

Točka 3.

Vijećnicima je uz točku 3. pisani materijal dostavljen sa pozivom za XXXIII. sjednicu Gradskog vijeća koja je održana dana 31. srpnja 2020. godine, a na kojoj sjednici se nije raspravljalo o ovoj točci te nije donesena Odluka.

Materijali koji su bili priloženi pozivu su:

* Zaključak Gradonačelnika o utvrđivanju Prijedloga Odluke o izmjeni i dopuni Odluke o komunalnim djelatnostima na području Grada Staroga Grada, KLASA: 363-02/19-01/10, Urbroj: 2128/03-20-3 od 24. srpnja 2020. godine,
* Prijedlog Odluke o izmjeni i dopuni Odluke o komunalnim djelatnostima na području Grada Staroga Grada,
* Redakcijski pročišćeni tekst Odluke o komunalnim djelatnostima na području Grada Staroga Grada – pomoćni materijal.

Nakon obrazloženja Izvjestiteljice uslijedila je rasprava u kojoj su sudjelovali vijećnica Marija Novak, Gradonačelnik i Izvjestiteljica.

Glasovanjem sa 13 (trinaest) glasova „za“ Odluka o izmjeni i dopuni Odluke o komunalnim djelatnostima na području Grada Staroga Grada jednoglasno je usvojena.

Točka 4.

Vijećnicima je uz točku 4. pisani materijal dostavljen sa pozivom za XXXIII. sjednicu Gradskog vijeća koja je održana dana 31. srpnja 2020. godine, a na kojoj sjednici se nije raspravljalo o ovoj točci te nije donesena Odluka.

Materijali koji su bili priloženi pozivu su:

* Zaključak Gradonačelnika o utvrđivanju Prijedloga Odluke o oslobađanju plaćanja komunalne naknade, KLASA: 363-01/20-01/19, Urbroj: 2128/03-20-1 od 24. srpnja 2020. godine,
* Prijedlog Odluke o oslobađanju plaćanja komunalne naknade.

Nakon obrazloženja Gradonačelnika i Izvjestiteljice uslijedila je rasprava u kojoj su sudjelovali vijećnik Mate Mijić i Izvjestiteljica.

Glasovanjem sa 13 (trinaest) glasova „za“ utvrđeno je da je Odluka o oslobađanju plaćanja komunalne naknade jednoglasno usvojena.

Sjednici pristupa Baldo Stančić, predsjednik Gradskog urbanističkog odbora Gradskog vijeća Grada Staroga Grada, u svojstvu Izvjestitelja po točci 5. Dnevnog reda.

Točka 5.

Vijećnicima je uz točku 5. dostavljen sljedeći pisani materijal:

* Zaključak Gradonačelnika o utvrđivanju Prijedloga Odluke o izradi II. Izmjena i dopuna Urbanističkog plana uređenja izdvojenog građevinskog područja izvan naselja ugostiteljsko turističke namjene Široki rat, KLASA: 350-01/20-01/26, Urbroj: 2128/03-20-1 od 23. srpnja 2020. godine,
* Prijedlog Odluke o izradi II. Izmjena i dopuna Urbanističkog plana uređenja izdvojenog građevinskog područja izvan naselja ugostiteljsko turističke namjene Široki rat sa obrazloženjem,
* Izvješće predstavnika investitora, Heros d.o.o. u vezi Prijedloga Odluke o izradi II. Izmjena i dopuna Urbanističkog plana uređenja izdvojenog građevinskog područja izvan naselja ugostiteljsko turističke namjene Široki rat.

Nakon obrazloženja Gradonačelnika i Izvjestitelja (Baldo Stančić, predsjednik Gradskog urbanističkog odbora) uslijedila je rasprava u kojoj su sudjelovali vijećnici Marija Novak, Toni Lučić Lavčević, Mate Mijić, Tarita Radonić, Prosper Vlahović, gradonačelnik i Izvjestitelj.

Unutar rasprave predsjednik Gradskog urbanističkog odbora iznio je stav Odbora sa XIV. sjednice održane dana 29. srpnja 2020. godine.

Nakon rasprave uslijedilo je glasovanje.

Glasovanjem sa 13 (trinaest) glasova „protiv“ utvrđeno je da Odluka o izradi II. Izmjena i dopuna Urbanističkog plana uređenja izdvojenog građevinskog područja izvan naselja ugostiteljsko turističke namjene Široki rat nije donesena.

Na prijedlog predsjednika Gradskog vijeća, Gradsko vijeće sa 13 (trinaest) glasova „za“ donosi odluku o uvažavanju iznimke iz članka 29. stavak 3.[[3]](#footnote-3) Poslovnika Gradskog vijeća Grada Staroga Grada.

Točka 6.

Vijećnicima je uz točku 6. dostavljen sljedeći pisani materijal:

* Zaključak Gradonačelnika o utvrđivanju Prijedloga Plana aktivnog uključenja svih subjekata zaštite od požara Grada Staroga Grada za 2020. godinu, KLASA: 214-01/20-01/8, Urbroj: 2128/03-20-01 od 3. kolovoza 2020. godine,
* Prijedlog Plana aktivnog uključenja svih subjekata zaštite od požara Grada Staroga Grada za 2020. godinu.

Nakon obrazloženja Izvjestiteljice rasprave nije bilo.

Glasovanje sa 13 (trinaest) glasova „za“ utvrđeno je da je Plan aktivnog uključenja svih subjekata zaštite od požara Grada Staroga Grada za 2020. godinu jednoglasno usvojen.

Točka 7.

Vijećnicima je uz točku 7. dostavljen sljedeći pisani materijal:

* Zaključak Gradonačelnika o utvrđivanju Prijedloga Plana operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini na području Grada Staroga Grada, KLASA: 214-01/20-01/9, Urbroj: 2128/03-20-1 od 3. kolovoza 2020. godine,
* Prijedlog Plana operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini na području Grada Staroga Grada,
* Popis osoba od važnosti za Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini na području Grada Staroga Grada.

Nakon obrazloženja Izvjestiteljice rasprave nije bilo.

Glasovanjem sa 13 (trinaest) glasova „za“ utvrđeno je da je Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini na području Grada Staroga Grada jednoglasno usvojen.

Točka 8.

Vijećnicima je uz točku 8. pisani materijal dostavljen sa pozivom za XXXIII. sjednicu Gradskog vijeća koja je održana dana 31. srpnja 2020. godine, a na kojoj sjednici se nije raspravljalo o ovoj točci.

Materijali koji su bili priloženi pozivu su:

* Izvješće tvrtke Komunalno Stari Grad d.o.o. o radu davatelja javne usluge – IRDJU obrazac sa obrazloženjem,
* Dokaz o dostavi IRDJU obrasca Hrvatskoj agenciji za okoliš i prirodu i Gradu Starome Gradu.

Nakon obrazloženja Gradonačelnika i Izvjestiteljice rasprave nije bilo.

Konstatira se da je Gradsko vijeće primilo na znanje informaciju o Izvješću tvrtke Komunalno Stari Grad d.o.o. o radu davatelja javne usluge.

…………..

Nakon što je Dnevni red za današnju sjednicu Gradskog vijeća iscrpljen, sjednica je završila s radom u 22:15 sati.

Zapisničar Predsjednik Mihaela Petrić Teo Bratanić

1. Materijali za točku 3., 4. i 8. prijedloga Dnevnog reda upućeni su vijećnicima sa pozivom za XXXIII. sjednicu Gradskog vijeća Grada Staroga Grada održane dana 31. srpnja 2020. godine, a koja sjednica je bila prekinuta te se nije raspravljalo o predmetnim prijedlozima. [↑](#footnote-ref-1)
2. Materijali za točku 5. prijedloga Dnevnog reda dostavljeni su radi naknadnih izmjena temeljem zaključka Gradskog urbanističkog odbora donesenog na sjednici održanoj dana 29. srpnja 2020. godine. [↑](#footnote-ref-2)
3. Članak 29. stavak 3. Poslovnika Gradskog vijeća Grada Staroga Grada: „Ukoliko je prijedlog akta skinut s dnevnog reda ili akt nije donesen na Gradskom vijeću, može se ponovno staviti na dnevni red po isteku roka od tri mjeseca, osim ako Gradsko vijeće ne odluči drukčije.“ [↑](#footnote-ref-3)